**Бач**

Образовање

# **Надлежност и финансирање ЈЛС у сектору образовања**

**Предшколско васпитање и образовање (ПВО) је доминантно у мандату јединица локалне самоуправе (ЈЛС) док за основно и средње образовање ЈЛС финансира текуће одржавање школа[[1]](#footnote-1).** За сва три нивоа образовања (предшколско, основно и средње) локални ниво финансира стручно усавршавање запослених, јубиларне награде, превоз запослених; затим превоз деце и њихових пратилаца ради похађања припремног предшколског програма (ППП) на удаљености већој од два километра и ученика основне школе на удаљености већој од четири километра од седишта школе; превоз, смештај и исхрану деце и ученика са сметњама у развоју, без обзира на удаљеност места становања од школе; превоз ученика на републичка и међународна такмичења; заштиту и безбедност деце и ученика и капиталне издатке[[2]](#footnote-2).

**Финансирање ПВО је регулисано тако да локалне самоуправе финансирају до 80% од ‘економске цене’ по детету, а родитељи преосталих 20% од цене[[3]](#footnote-3)**, од чега се изузимају деца без родитељског старања, деца са сметњама у развоју и инвалидитетом и деца из материјално угроженихпородица[[4]](#footnote-4). За децу без родитељског старања, децу са сметњама у развоју и децу корисника НСП, учешће од 20% се покрива са националног нивоа (Министарство за рад, запошљавање, социјална и борачка питања), а за децу из материјално угрожених породица према критеријумима ЈСЛ ову партиципацију плаћа сама ЈЛС. Са националног нивоа финансиран је и четворосатни ППП али само на нивоу зарада за васпитаче који пружају тај програм.

**За основно и средње образовање јединице ЈЛС обезбеђују средства за материјалне трошкове рада.** Према о Правилнику о критеријумима и стандардима за финансирање установе која обавља делатност основног образовања иваспитања[[5]](#footnote-5) други текући расходи (материјални трошкови рада) укључују материјалне трошкове наставе у износу 2,5% бруто плата запослених, трошкове електричне енергије, трошкове воде, грејања, одржавања хигијене, изношења смећа. Према Правилнику о критеријумима и стандардима за финансирање установе која обавља делатност средњег образовања и васпитања[[6]](#footnote-6), материјални трошкови укључују средства за материјалне трошкове наставе који се утврђују у висини од 5%, а за стручне школе које имају сопствене радионице за практичну наставу у износу од 7% у односу на средства за бруто плате запослених у школи (за неке струке и више, што је детаљно прописано Правилником) и трошкове режије.

**ЈЛС такође обезбеђују функционисање Интерресорних комисија (ИРК)[[7]](#footnote-7) и остваривање додатне подршке детету и ученику** у складу са мишљењем ИРК, осим оних за које се средства обезбеђују у буџету Републике Србије[[8]](#footnote-8).

**ЈЛС могу и да учествују у обезбеђењу средстава за виши квалитет образовања кроз финансирање установа** у циљу повећања квалитета у области предшколског, основног и средњег образовања и васпитања, што подразумева побољшање услова образовања и васпитања у погледу простора, опреме и наставних средстава, за остваривање програма који нису основна делатност установе, за исхрану и помоћ деци иученицима[[9]](#footnote-9).

**ЈЛС има и друге врло важне надлежности везане за образовање које јединица ЛС индиректно финансира.** На пример, јединица локалне самоуправе води евиденцију и обавештава школу и родитеље, односно старатеље о деци која су стасала за упис у ППП и у основну школу[[10]](#footnote-10).

**Расходи за образовање у укупном буџету су прилично високи, или на нивоу просека или изнад просека упоредивих општина,** с тим што је специфичност општине Бач да се значајан део буџета од око 5% корисити за помоћне услуге у образовању и образовање које није калсификовано на другом месту. Расходи према нивоима образовања су у релативном смислу нешто нижи од просек за упоредиве општине.

Taбелa 1. Расходи за образовање општине Бач, укупно и по нивоима образовања (% oд укупног буџета)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2015 | 2016 | 2017 | 2018 | 2019 | 2020 | Упоредиве општине -просек | Просек Србије |
| Предшколско (911) | 9,15 | 7,65 | 8,3 | 8,8 | 9,1 | 8,5 | 9 до 10% | 11,7% |
| Основно (912) | 6,0 | 8,4 | 6,2 | 4,9 | 5,65 | 5,4 | око 6% |  |
| Средње (920) | 0,5 | 0,5 | 0,4 | 0,3 | 0,6 | 0,55 | око 2,5% |  |
| Неквалификовано на др. месту (980) | 2,95 | 3,8 | 6,6 | 4,6 | 5,9 | 4,5 | .. |  |
| Укупно образовање | **18,65** | **20,3** | **21,5** | **18,6** | **21,2** | **20,2** | **18-19%** |  |

Извор: Стална конференција градова и општина

# **Стратешка оријентација и исходи у образовању**

## **Предшколско образовање**

**Оквир 1. Важност предшколског образовања и васпитања**

Поред традиционалне и препознатљиве улоге „чување” деце, последњих година се све више указује на веома важну улогу предшколског образовање и васпитања која подстиче рани развој и образовање деце. Међутим, предлог Стратегије констатује да је **свест грађана о васпитној и образовној улози ПВО недовољно развијена, јер се ПВО још увек у већој мери посматра као „систем за чување деце“ предшколског узраста него као део васпитно-образовног система РС.**

У претходној деценији дошло је до значаног повећања обухвата ПВО – за јаслени узраст са само 13% у 2010. години на преко 28% у 2019, за узраст 3 године до поласка у ППП са само 47% у 2010. години на 66% у 2019. години, а обухват ППП порастао је са 87% у 2010. години порастао је на преко 97% у 2019. И поред тога обухват ПВО у Србији и даље је значајно нижи него у земљама ЕУ где је за узраст 4+ још у 2012. години износио чак 94%.

Стратешко опредељење Србије је повећање обухвата деце ПВО и потпун обухват деце старије од 4 године. Стратегијом образовања до 2020. године је предвиђено да обухват деце узраста од 0,5 – 3 година износи 30%; да се за сву децу узраста од 4 – 5,5 година обезбеде бесплатни скраћени (полудневни) програм у току једне школске године што значи потпун оубхват деце тог узраста; и потпуни обухват деце узраста од 5,5 – 6,5 година укључених у припремни предшколски програм. Такође, предвиђен је знатно правичнији систем који ће омогућити значајно већи обухват све деце и посебно деце из маргинализованих група која остварују право приоритета при упису. Најновији предлог Стратегије развоја образовања и васпитања у Републици Србији до 2030. године не даје кватитативне циљеве већ само повећање обухвата. Дакле, **повећање обухвата ПВО остаје стратешки приоритет.**

Пракса показује да обавезност програма као и финансирање зарада са националног нивоа доводи до скоро потпуног обухвата, што је и био случај са припремним предшколским програмом – ППП. Ипак, имајући у виду доказане користи од предшколског образовања и васпитања, повећање обухвата би требало да буде стратешки правац и циљ сваке општине.

Потпун обухват не значи нужно да сва деца похађају искључиво целодневне програме **већ је потребно изградити флексибилан систем који поред целодневних програма нуди и полудневне програме као и специјализоване програме предшколског образовања.**

У том смислу, формулација «недовољни капацитети ПВО» у овом документу не значи нужно да је потребно изградити нови вртић, поготово имајући у виду негативне демографске трендове већине општина у Србији, већ је потребно да се ради на осмишљавању програма који би користили постојеће инфрастуктуре капацитете (нпр. користити вишак капацитета у школама, организовати мобилне вртиће по узору на УНИЦЕФ пилот пројекте и слично).

Такође, у Студији УНИЦЕФ-а из 2012. године се наводи да и родитеље треба боље упознати са предностима предшколског образовања. “Осим недостатка физичких капацитета и трошкова који проистичу из похађања предшколског образовања, што представља препреке у достизању већег обухвата, више од половине родитеља не препознаје значај предшколског образовања за развој своје деце”.

**Обухват деце предшколским образовањем и васпитањем у општини Бач показује тренд раста, посебно за јаслени узраст** где је обухват почетком прошле деценије износио само 5% да би у 2019. години достигао чак 19% (Графикон 1). Када је реч о обавезном ППП-а примећују се и вредности изнад 100% што може да укаже на похађање ППП-а деце из других општина.

Графикон 1. Tренд обухвата деце ПВO (у %), за период 2010-2019.

Извор: Републички завод за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)).

**Оквир 2. Методолошки недостаци праћења обухвата на нивоу локалних самоуправа**

Податке о обухвату на локалном нивоу треба узети са резервом, на шта и указује обухват који је виши од 100% али и нижи од реалности из методолошких разлога. Разлози могу бити следећи: а) када се посматра обухват број деце у ППП се узима у целини без обзира на узраст (сто значи да се ту могу наћи и деца која кренула раније/касније у ППП у односу законски одређену генерацију; б) школска генерација се одређује од 1. марта а у демографским подацима од 1. јануара, па је питање да ли статистика ради ту врсту усаглашавања; ц) када се подаци посматрају на локалном нивоу проблем могу да настану услед миграција и неажурираних података становништва, затим када су општина близу једна другој могуће је да деца живе у једној општини а похађају програм у другој. И на крају увек код показатеља са малим апсолутним вредностима, што може бити случај код општина, релативне вредности могу да покажу велике промене које су у апсолутном износу заправо мале.

Слично, и подаци на пример о одустајању од школовања (види Оквир 5. за индикаторе основног и средњег образовања) могу да буду последица миграција а не заиста одустајања од школовања деце. Ови подаци чак и на националном нивоу могу да буду узроковани миграцијама, али на локалном нивоу то је још израженије.

**И поред раста, обухват деце ПВО још увек није достигао просек Србије, осим у случају обавезног ППП.** Поређење петогодишњег просека[[11]](#footnote-11) показује да је обухват деце јасленог узраста на нивоу од око 15% а вртићког узраста 50%, што је још увек ниско у поређењу са просеком Србије од 25% и 60% респективно, а посебно у поређењу са Јужнобачком облашћу где Бач припрада и где је обухват деце ПВО изузетно висок – преко 30% за јаслени и преко 70% за вртићки узраст (Графикон 2).

Графикон 2. Обухват деце ПВО (у %), пресек за период 2015-2019.

Извор: Петогодишњи просек калкулација аутора на бази података Републичког завода за статистику, ДевИнфо база.

**Оквир 3. УН циљеви одрживог развоја – Циљ 4. Обезбедити инклузивно и квалитетно образовање и промовисати могућност целоживотног учења**

У контексту УН циљева одрживог раста, потциљ 4.2 До краја 2030. обезбедити да све девојчице и дечаци имају приступ квалитетном развоју у раном детињству, бризи и предшколском образовању како би се припремили за основно образовање[[12]](#footnote-12) посебно је важан за ниво локалних самоуправа.

Национални циљеви дефинисани Стратегијом образовања 2020. су повећање обухвата и доступности ПВО на 30% за јаслени узраст, 46% за узраст од 3-4 године и потпун обуват деце 4+ бесплатним полудневним програмом налик на постојећи обавезни ППП[[13]](#footnote-13). И поред стабилног раста обухвата последњих година он је даље испод просека ЕУ и постављених националних циљева а посебан проблем је повећање обухвата на уштраб квалитета.

Поред већ дефинисаног индикатора 4.2.2 Стопа учешћа у организованом учењу (годину дана пре званичног узраста за упис у основну школу), што је заправо обухват ППП-ом (припремним предшколским програмом), треба посматрати и индикаторе обухвата деце током читавог ПВО, од јасленог узраста до ППП.

Локални циљеви:

* Повећање обухвата деце јасленог узраста на преко 30% до 2030. године;
* Повећање обухвата деце вртићког узраста на 90% до 2030. године;
* Потпуни обухват ППП-ом маргинализованих група;
* Повећање правичности – већи обухват деце из руралних и ромских насеља као и деце са сметњама у развоју.

Потребне локалне иницијативе:

* Проширење јаслених капацитета;
* Прошерење вртићких капацитета;
* Увођење полудневних програма и других флексиблиних програма;
* Кампања подизања свести значаја ПВО.

**Капацитети ПВО задовољавајућ у односу на исказану тражњу.** Посебно је повхално што капацитети постоје и у ванградским насељима у скоро истој мери колико и у градским.

Табела 2. Предшколско образовање – капацитет, 2019. година

|  |  |  |  |
| --- | --- | --- | --- |
|  | Укупно | Градска насеља | Остала насеља |
| Примљени | 321 | 167 | 154 |
| Уписани преко капацитета | 0 | 0 | 0 |
| Нису примљени због попуњености капацитета | 0 | 0 | 0 |

Извор: ДевИнфо база - профили општина (примарни извор Статистика образовања), Републичког завода за статистику.

**У понуди ПВО доминира класичан целодневни програма, али постоји понуда краћег програма** не само у случају обавезног полудневног ППП програма већ и за осталу децу (Табела 3). Иако се учешће деце у овом краћем програму смањује, јако је добро да таква понуда уопште и постоји.

Taбелa 3. Деца у предшколском образовању према дужини дневног боравка (у %), за период 2017─2019.

|  |  |  |  |
| --- | --- | --- | --- |
|  | 2017 | 2018 | 2019 |
| До 6 сати дневно | 13,6 | 11,7 | 6,2 |
| До 6 сати дневно 3 пута недељно | 0,0 | 0,0 | 0,0 |
| Од 9 до 12 сати | 48,7 | 53,3 | 51,4 |
| У ППП 4 сата | 25,3 | 24,8 | 25,9 |
| У ППП целодневни боравак | 12,3 | 20,2 | 16,5 |
| Укупно | **100** | **100** | **100** |

Извор: ДевИнфо база – профили општина (примарни извор Статистика образовања), Републичког завода за статистику.

**Учешће родитеља који плаћа пун износ партиципације у цени ПВО се значајно повећало.** У 2017. години нико од родитеља није плаћао пун износ партиципације за ПВО, већ су или били потпуно ослобођени плаћања а највећи део њих су плаћали регресирану цену. У 2019. години је очигледно укинута регресирана цена, и чак 86% родитеља плаћа пун износ партиципације за ПВО (Графикон 3).

Графикон 3. Деца у предшколском образовању према учешћу родитеља у трошковима које родитељи плаћају (у %), за период 2017-2019.

Извор: ДевИнфо база – профили општина (примарни извор Статистика образовања), Републичког завода за статистику.

## **Oсновно образовање**

**Оквир 4. Стратешки цињеви основног образовања**

Стратегија образовања до 2020. предвиђала је да «до 2020. године сви дечаци и девојчице законом предвиђеног школског узраста (минимално 98% генерације), без обзира на социо-економске, здравствене, регионалне, националне, језичке, етничке, верске и друге карактеристике, обухваћени су квалитетним основним образовањем и васпитањем из којег осипање није веће од 5% (тј. завршава основну школу 93% генерације), не само на националном нивоу већ и за категорије деце из осетљивих група (сеоска, ромска, сиромашна деца и деца са инвалидитетом и сметњама у развоју)» (Влада РС, 2012:29).

Циљеви из Стратегије 2020 су добрим делом остварени, а најновији предлог Стратегије образовања до 2030. предвиђа потпун обухват основним образовањем, побољшање квалитета образовање, оптимизацију мрежа основних школа.

**У Бачу постоји 5 матичних основних школа са само 1 подручним одељењем.** Чак 4 матичне школе налазе се у ванградским насељима, што није уобичајено (Графикон 4).

Графикон 4. Oсновне школе према типу насеља, у 2019. години

Извор: ДевИнфо база – профили општина, Републичког завода за статистику.

**Просечан број ученика у матичним школама у Бачу је врло низак, док је број деце нижих разреда у подручном одењењу релативно висок у односу на просек Србије** (Табела 4). Разлог је очигледно одлука да се отворе матичне школе и у ванградским насељима, што је можда и добар приступ уколико у тим школама у ванградским насељима број ученика није превише низак, о чему нема податке.

Taбелa 4. Просечан број ученика у школама, у 2019. години

|  |  |  |  |
| --- | --- | --- | --- |
|  | Бач | Јужнобачка област | Србија |
|  | ***Матичне школе*** | | |
| Нижи разреди I-IV | 85 | 263 | 194,9 |
| Виши разреди | 85 | 264 | 215,3 |
|  | ***Подручне школе*** | | |
| Нижи разреди I-IV | 24 | 43,3 | 16,9 |
| Виши разреди V-VIII | 0 | 26,5 | 7,5 |

Извор: ДевИнфо база – профили општина, Републичког завода за статистику.

**Нето стопа обухвата основним образовањем варира, али се може рећи да је на нивоу просека Србије.** Посматрајући десетогодишњи период, просечна стопа је на нивоу просека Србије али нижа у односу на Јунжнобанатску област која има изнадпросечну стопу обухвата основним образовањем (Графикон 5).

Графикон 5. Нето стопа обухвата основним образовањем (у %), за период 2010-2019.

Извор: Републички завод за статистику, ДевИнфо база.

**Oквир 5: Индикатори основног/средњег образовања**

Индикатори за праћење образовања нису сасвим једноставни за разумевање и неки од њих могу бити збуњујући. На пример, стопа завршавања основне школе која је мана од 100% не значи да је дошло до одустајања од школовања већ да нису сва деца која су према узрасту требало да заврше школу то и и учинила. Дакле стопа завршавања школе и стопа одустајања од школовања се не сабирају до 100%. Доле су наведене тачне дефиниције индикатора које користимо у анализи.

**Нето стопа обухвата основним образовањем** - однос броја ученика старости 7-14 година уписаних у редовне основне школе и генерације деце предвиђене за похађање основног образовања (процењен број деце 7-14).

**Обухват деце средњим образовањем** - однос броја ученика уписаних у средње школе и броја деце одговарајуће старосне групе (15-18) с тим што се овај податак не води за локални ниво.

**Стопа завршавања основне/средње школе** - однос укупног броја ученика који успешно заврше (положе) последњи разред основне школе без обзира на годиште и укупног броја деце из популације узраста за званични завршетак основне школе.

**Стопа одустајања од школовања у основном/средњем образовању** представља разлику у броју ученика основних/средњих школа на почетку школске године и броја ученика на крају школске године у односу на број ученика на почетку школске године.

Вредности ових индикатора могу бити нелогични и неадекватни услед методолошких проблема везаних за њихово праћење како на националном, али посебно на локалном нивоу (види Оквир 2).

**Стопа одустајања од школовања у основном образовању је ниска, изузев изразито високих вредности у појединим годинама као што су 2011. и 2018. година.** Иако подаци флуктуирају, ипак се може рећи да је током десетогодишњег периода стопа одустајања у Бачу нижа од просека Србије.

Графикон 6. Стопа одустања од школовања у основном образовању (у %), за период 2010-2019.

Извор: Републички завод за статистику, ДевИнфо база.

**Стопа завршавања основне школе за петогодишњи период износи у просеку 93,5%, што је значајно испод просека и Републике и Јужнобачке области** (Графикон 7). Подаци на годишњем нивоу флуктуирају, некада чак прелазе и вредност од 100%, а у неким годинама су изузетно ниске вредности, па је стога анализиран петогодишњи просек. Једно од објашњења оваквих података може бити учестало понављање разреда.

Графикон 7. Стопа завршавања основне школе (у %), просек за период 2015-2019.

Извор: Републички завод за статистику, ДевИнфо база.

## **Средње образовање**

**Оквир 6. Стратешки правци у средњошколском образовању**

Према предлогу Стратегије образовања до 2030. обезбеђивање услова за увођење обавезног средњег образовања и васпитања се може сматрати једним од кључних приоритета. Оптимизација мреже средњих школа, која је у току, треба да буде убрзана а капацитети локалних самоуправа за планирање уписа засновани на донетим критеријумима треба да буду ојачани.

**У Бачу се налази 1 средња школе**, са 152 ученика у 2019. години.

**Стопа одустајања од школовања у средњем образовању последних година је или на нули и узима негативне вредности,** што би заправо значило да током године деца улазе у систем средњошколског образовања па их је више него на почетку. Тако гледано ситуација са средњим образовањем у Бачу је **значајно повољнија у поређењу са просеком Србије**. Почетком прошле деценије је пак стопа одустајања била изузетно висока. Имајући у виду овако велике флуктуације података коначне закључке везане за средњошколско образовање треба донети детаљњијим увидом у фактичко стање.

Графикон 8. Стопа одустајања од школовања у средњем образовању (у %), за период 2010-2019.

Извор: Републички завод за статистику, ДевИнфо база.

# **Закључак и препоруке**

Расходи за образовање у Бачу су на нивоу просека упоредивих општина, с тим што је специфичност Бача да се значајан део буџета корисити за помоћне услуге у образовању, док су расходи према нивоима образовања у релативном смислу нешто нижи од просека за упоредиве општине. На пример, расходи за ПВО су нешто нижи од просека упоредивих општина, а посебно просека Србије, и не примећује се тренд релативног раста расхода.

И поред тога, примећује се значајан раст обухвата деце ПВО, посебно деце јасленог узраста. Међутим, сем у случају обавезног ППП-а, обухват је још увек нижи и од просека Србије, а посебно у поређењу са Јужнобачком облашћу где Бач припада и где је обухват деце ПВО изузетно висок. Када имамо у виду циљане вредности од бар 30% за јаслени узраст и преко 90% за децу вртићког узраста (види Оквир 3) јасно је да је Бач још увек далеко од ових циљева.

Капацитети ПВО је задовољавајућ у односу на исказану тражњу. Посебно је повхално што капацитети постоје и у ванградским насељима у скоро истој мери колико и у градским. У понуди ПВО доминира класичан целодневни програм, али постоји понуда краћег програма не само у случају обавезног полудневног ППП-а већ и за осталу децу. Иако се учешће деце у овом краћем програму смањује, јако је добро да таква понуда уопште и постоји. Учешће родитеља који плаћа пун износ партиципације у цени ПВО се значајно повећао. Ово не треба тумачити као негативан тренд јер у случају да су добро постављени критеријуми може да омогући општини повећање обухвата деце.

Нето стопа обухвата основним образовањем варира али се може рећи да је на нивоу просека Србије. Стопа одустајања од школовања у основном образовању је ниска изузев изразито високих вредности у појединим годинама као што су 2011. и 2018. година. И поред ових повољниих индикатора, стопа завршавања основне школе веома варира али је у просеку доста ниска, што можда може да укаже на учестала понављања последњег разреда.

Када је у питању стратешки правац општине Бач, приоритетна област у оквиру сектора образовања би требало да буде повећање обухвата ПВО. Имајући у виду да су капацитети у односу на исказану тражњу задовољавајући, у циљу повећања обухвата потребно је пре свега радити на кампањи подизања свести о важности ПВО, а у исто време понудити полудневне или друге флексибилне програме којима примарни циљ није чување деце већ васпитно образовна улога ПВО и укључивању деце у друштвену заједницу. Значајно је постојеће искуство Бача са краћим програмима, што се може искористити повећањем понуде истих.

1. Надлежност финансирања образовања је оквирно регулисана Законом о основама система образовања и васпитања (ЗОСОВ), “Службени гласник РС” бр. 88/2017, 27/2018 - др. закон, 10/2019, 27/2018 - др. закон и 6/2020). [↑](#footnote-ref-1)
2. Члан 108. ЗОСОВ уређује одговорност установе за безбедност деце и ученика, односно да установа доноси акт којим прописује мере, начин и поступак заштите и безбедности деце и ученика за време боравка у установи и свих активности које организује установа, у сарадњи са надлежним органом ЈЛС, које је дужна да спроводи. [↑](#footnote-ref-2)
3. Заправо пре измена ЗОСОВ из 2017. године, ЈЛС су биле у обавези да финасирају 80% а новом формулацијом - убачена је одредница ДО 80%, и тиме је заправо отворена могућност ЈЛС да смање своје учешће у цени, али за сада нема назнака да се у пракси то дешава. [↑](#footnote-ref-3)
4. Члан 50. Закона о предшколском васпитању и образовању. [↑](#footnote-ref-4)
5. „Службени гласник РС", бр. 73 од 31. августа 2016. [↑](#footnote-ref-5)
6. „Службени гласник РС", бр. 72 од 19. августа 2015, број 84 од 6. октобра 2015, бр. 73 од 31. августа 2016, број 45 од 13. јуна 2018. [↑](#footnote-ref-6)
7. Члан 77. ЗОСОВ ближе уређује рад Интерресорне комисије (ИРК) из става 2 члана 189. Интерресорну комисију образује орган ЈЛС надлежан за послове друштвених делатности на основу споразума о сарадњи између установа система образовања, државне управе и локалне самоуправе, социјалне заштите и здравља. ЈЛС одређује седиште рада, обезбеђује и исплаћује накнаде за рад чланова, обезбеђује техничку и другу подршку за њен рад, обезбеђује средства за финансирање подршке препоручене од стране Интерресорне комисије, обезбеђује архивирање и чување документације, прикупља извештаје о раду инетрресорне комисије, предложеној подршци и њеним ефектима најмање два пута годишње. [↑](#footnote-ref-7)
8. ПРАВИЛНИК о додатној образовној, здравственој и социјалној подршци детету, ученику и одраслом "Службени гласник РС", број 80 од 24. октобра 2018 ближе одређује рад ИРК И додатну подршку. [↑](#footnote-ref-8)
9. Члан 190. ЗОСОВ регулише ову могућности. [↑](#footnote-ref-9)
10. Члан 17. ЗОСОВ уређује да ЈЛС води евиденцију и обавештава предшколску установу, односно основну школу која остварује припремни предшколски програм о деци која су стасала за похађање припремног предшколског програма, у складу са посебним законом. [↑](#footnote-ref-10)
11. Петогодишњи просек је рађен да би се ублажио проблем флуктуације података на општинском нивоу који је за општину Бач изражен. [↑](#footnote-ref-11)
12. Потциљ у оквиру Циља 4. *Обезбедити инклузивно и квалитетно образовање и промовисати могућности целоживотног учења.* [↑](#footnote-ref-12)
13. Стратегија образовања за 2020. и *Baucel et. Al (2015)*. [↑](#footnote-ref-13)