**Бач**

Саобраћај и комуникације

# Развијеност и карактеристике саобраћајне и комуникационе инфраструктуре

На простору Општине Бач који обухвата 365km2, живи 13.079 становника у шест насељених места (Бач, Селенча, Вајска, Бођани, Плавна и Бачко Ново Село) који се ослањају на саобраћајнице дужине 91km.

Општина Бач лежи у делу велике Бачке равница која се ослања на Дунав.

Општина има повољан саобраћајно комуникативни и стратешки положај (погранична општина; близина и потенцијално лак приступ Паневропским коридорима X и Vc, а преко њих и транспортној инфраструктури суседних земаља - Хрватске и Мађарске, односно осталих земаља Европе; ослањања на Паневропски коридор VII - реку Дунав).

Поменути коридори представљају и за Србију два веома важна коридора:

1. коридор X, аутопута Салзбург - Солун, укључујући и припадајуће деонице Будимпешта – Београд и Ниш – Софија - Истамбул;
2. коридор VII, реке Дунав са приступом Црном и Северном мору, преко канала Рајна Мајна -Дунав.

**Стратегијом одрживог развоја општине Бач за период 2014-2020. година препознат је развој саобраћајне и комуникационе инфраструктуре** кроз приоритете, стратешке циљеве и мере приказане у Табели 1.

Табела 1. Приоритети, стратешки циљеви и мере у области саобраћајне и комуникационе инфраструктуре, за период 2014-2020.

|  |  |  |
| --- | --- | --- |
| **Приоритет** | **Циљ** | **Мера** |
| 1. Привредна инфраструктура | 1.1. Иницирање развоја железничке мреже у општини Бач | 1.1.1. Израда студија оправданости за изградњу и реконструкцију пруга у општини Бач |
| 2. Привредна инфраструктура | 2.1. Развој мреже локалних путева у општини Бач | 2.1.1. Израда пројектно техничке документације за реконструкцију и изградњу путне инфраструктуре |
| 2.1.2. Изградња и реконструкција путне мреже у општини Бач |
| 3. Привредна инфраструктура  - сектор водног саобраћаја | 3.1. Развој наутичког туризма и путничког саобраћаја на реци Дунав | 3.1.1. Израда пројектно техничке документације за развој наутичког туризма - изградњу путничког пристана и марине на Дунаву |
| 9. Привредна инфраструктура  - сектор телекомуникација  (електронске комуникације) | 9.1. Развој и унапређење телекомуникационих услуга | 9.1.1. Развој информационо технолошке инфраструктуре |
| 9.1.2. Дигитализација радиодифузије на подручју општине Бач |

За плански период 2014-2020 је планирана реконструкција следећих општинских путева: Бач – Вајска – Бођани; Бач – Економија; Мали Бач – Рибњак; Вајска – Жива – насип Дунав; Бођани – Берава – Жива; Чарда - Плавна – Рашковица; Економија 3- граница КО Бач; Депонија смећа/Ристовача и ДП I реда; Бођани – Плавна; Плавна – Дунавски насип; Вајска – мотел Провала. Док је у истом временском периоду планирана изградња општинског пута Плавна – Бачко Ново Село.

**Посебан значај је потенцијала који има Дунав као међународни пловни пут IV категорије** (Паневропски мултимодални коридор VII), који даје изванредне могућности за развој пловидбе, теретног и путничког саобраћаја, а такође и за развој наутичког туризма.

Концепцијом развоја прихватних објеката наутичког туризма дате су локације (зоне) у којима је планирано успостављање наутичких садржаја различитих нивоа опремљености (наутички центри, марине, туристичка пристаништа и наутичка сидришта). На међународном пловном путу Дунав - коридору VII, осим Апатина, као за сада једине марине која има одговарајуће садржаје планирана је и локација у Бачког Новом Селу у општини Бач, и то у распону од марине до привезишта (сидришта).

**Пројекат изградње наутичког центра у Бачком Новом Селу** подржан је од стране Савета за туризам Покрајинског секретаријата за привреду АП Војводине (2004). У складу са наведеним, израђен је План детаљне регулације комплекса марине.

У оквиру стратегије је предвиђено увођење широкопојасног интернета, унапређење интернет услуга и проширење доступности интернета за већи број корисника са подручја општине, као и обезбеђивање јавних терминала за приступ интернету. Предвиђено је даље унапређење мобилне мреже и широкопојасног интернета.

**Посебан пројекат видео надзор раскрсница - “Бач сигуран град”** који има за циљ побољшање безбедности саобраћаја и грађана савременим системима видео-надзора на значајнијим раскрсницама са надзорним центром.

**Иако постоји детаљан план не постоји систем праћења и извештавања о испуњењу стратешких циљева.**

# Издвајања из буџета за реализацију стратешких циљева

Издвајања средстава за саобраћајну инфраструктуру се крећу и преко 25% буџета општине што указује на посвећеност развоју инфраструктуре. Реализација планираних буџетских средстава по годинама је у распону од 83-97%, што указује на доследно спровођење планираних циљева, а што се може сагледати у Табели 2 у наставку (конто 451).

Табела 2. Расходи буџета везани за саобраћајну инфраструктуру на територији општине Бач, за период 2018-2020.

|  |  |  |  |  |
| --- | --- | --- | --- | --- |
| **Буџетска година** | **Планирана средства за друмски саобраћај** | **Утрошена средства за друмски саобраћај** | **% остварења буџета за друмски саобраћај** | **Процентуално остварење средстава за друмски саобраћај у односу на укупно утрошена средства** |
| **2018** | 167.247.385,00 | 162.853.324,00 | 97,37% | 22,26% |
| **2019** | 129.329.021,00 | 127.923.098,59 | 98,91% | 20,02% |
| **2020** | 200.772.477,41 | 167.821.950,12 | 83,59% | 25,76% |

Ниво утрошених средстава у 2020. години је значајно мањи, као последица COVID-19, периода закључавања уговора и умањених капацитети предузећа, локалне управе, прилив средстава у буџет, и др.

У 2019. години је кроз програм 7 - Организација саобраћаја и саобраћајна инфраструктура укупно утрошено 127.923.098,59 РСД[[1]](#footnote-1), и то за следеће намене:

* Одржавање саобраћајне инфраструктуре - путем санирања ударних рупа, реконструкције путне инфраструктуре, хоризонталне и вертикалне сигнализације (12.155 хиљада РСД);
* Изградња паркинга у улици ЈНА у Бачу (3.581 хиљада РСД);
* Реконструкција пута Л7 - 1/3, док је остатак радова је планиран за 2020. годину (94.522 хиљада РСД);
* Изградња/реконструкција саобраћајница на територији општине. У односу на пројектно техничку документацију реконструисан је само део (14.853 хиљада РСД);
* Пресвлачење пута у улици Б. јединства у Плавни. Овај пројекат је реализован од средстава месног самодоприноса (2.812 хиљада РСД).

Поред наведених средстава постоје мања издвајања за јавну расвету која нису обухваћена овим програмом.

# Препоруке

На основу постављених циљева, али ограничења која намеће релативно скроман буџет општине може се размишљати пре свега о неопходности ангажовања општине на прикупљању додатних средстава за шта је неопходно имати систематично извештавање о остварењу стратешких пројеката, а у циљу одређивања приоритета будућег развоја.

Потребно је израдити детаљан план развоја туристичке дестинације, чији је предуслов саобраћајна мрежа укључујући и потенцијале наутичког центра, а имајући у виду пре свега туристичке потенцијале који су препознати стратешким циљевима и подржани кроз различите фондове (прекограничне сарадње, ИПАРД – мере диверсификације и мере развоја инфраструктуре, ИПА и др.).

Могуће је искористити паневропске коридоре за пројекте привлачења инвестиција (домаћих и страних) који захтевају добру повезаност са главним путним правцима и на тај начин заинтересовати Републику за додатна улагања у инфраструктуру (већ постојећи пример Радне зоне).

Развој директне сарадње са приватним сектором или кроз јавна приватна партнерства, а у циљу развоја јавног превоза становништва.

Унапређење јавне расвете, преласком на енергетски ефикасну расвету увођењем приватног сектора кроз ESCO или неки други модел.

1. Извор: Одлука о завршном рачуну буџета општине Бач за 2019. годину. [↑](#footnote-ref-1)