**Бач**

Култура, спорт и омладинска политика

# **Култура**

## Надлежност ЈЛС

Подручје заштите и очувања архивске грађе и непокретног културног наслеђа прешле су 2003. године у надлежност ЈСЛ. Ове установе својим деловањем веома често покривају више ЈЛС, али се њихов рад финансира од стране ЈЛС у којој имају седиште.[[1]](#footnote-1) Такође, велики број музеја је у надлежности ЈЛС. Библиотеке обухватају значајан део културних установа у оквиру ЈСЛ, често су у оквиру домова културе и основних школа. Културни центри или домови културе, као мутифункционални простори, најбројније су установе у мрежи установа културе, и има их 176. Комплексног су типа, грађене и замишљене тако да у њима могу да се одвијају различите врсте програма а њихови оснивачи превасходно су ЈЛС и то у руралним подручјима. Управо ове установе представљају места где се најчешће грађани појединачно или кроз удружења грађана сусрећу и учествују у продукцији културних програма у ЈЛС. Поред тога, ЈЛС обезбеђују просторне услове за рад аматерских културно-уметничких друштава, односно савеза и аматерских група, који реализују аматерске културне програме и обезбеђују средства за реализовање програма, који су од локалног и регионалног значаја.[[2]](#footnote-2) Такође, ЈЛС имају право да истакнутим уметницима и стручњацима у култури врши уплату доприноса за пензијско и инвалидско осигурање и доприноса за здравствено осигурање, а у складу са овим законом и другим законским прописима.

Финансирање културе у Републици Србији одвија се на сва три нивоа власти, тако што сваки ниво финансира установе чији је оснивач. Законски основ за финансирање културе, дефинисан је Законом о култури.[[3]](#footnote-3) ЈЛС на основу овог закона доноси план развоја културе у складу са законом и стратегијом, а ЈЛС су дужне да најмање једном годишње распишу конкурс за финансирање програма у култури. Критеријуми избора пројеката дефинисани су Уредбом о критеријумима, мерилима и начину избора пројеката у култури, који се финансирају и суфинансирају из буџета републике Србије, аутономне покрајине, односно јединица локалне самоуправе[[4]](#footnote-4).

## Буџетски расходи за културу

**Општина Бач у 2019. години троши на област културе 3,3% укупног буџета.** У 2017. и 2018. години учешће издвајања за културу у укупним буџетским расходима бележи пад, а у 2019. години издвајање расте на ниво сличан у 2016. години (Табела 1). Издвајања за културу из буџета општине расту са 12,6 милиона у 2017. на 21,1 милион у 2019. години.

Табела 1. Буџетски расходи за културу (% укупног извршења буџета) општине Бач

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2015** | **2016** | **2017** | **2018** | **2019** | **2020** | **Упоредиве**  **општине** | **Просек**  **РС** |
| **Култура** (група 820) | 3,05% | 3,32% | 2,43% | 1,99% | 3,31% | 2,38% | 3,5% | 5% |

Извор: Стална конференција градова и општина

Највећи део расхода за културу у општини Бач се троши на програме и пројекте, затим следе плате запослених и материјални трошкови.

## Основне информације о културном садржају Бача

**Бач има скроман културни садржај, карактеристичан за ЈЛС те величине, укључујући да постоји само једна установа културе.** О култури у општинској организацији брине Одељење за општу управу, друштвене делатности и за заједничке послове. У оквиру градског већа постоји већник задужен за област културе. Поред Стратегије развоја општине, Бач има Стратегију друштвено-економског развоја, које се између осталог баве и културним питањима. На званичној интернет адреси општине[[5]](#footnote-5), нема основних података о установама у култури.

Табела 2. Број биоскопа, музеја, позоришта и број њихових посетилаца на територији општине Бач

|  |  |  |  |
| --- | --- | --- | --- |
| **Индикатор** | **2017** | **2018** | **2019** |
| **Број биоскопа** | 1 | 1 | 1 |
| **Број музеја** | 0 | 0 | 0 |
| **Број позоришта** | 0 | 0 | 0 |
| **Број позоришних представа** | 0 | 0 | 0 |
| **Број посетилаца биоскопа** | 1.026 | 1.372 | 1.413 |
| **Број посетилаца музеја** | 0 | 0 | 0 |
| **Број посетилаца позоришта** | 0 | 0 | 0 |

Извор: Републички завод за статистику, ДевИнфо база (линк [>>](http://devinfo.stat.gov.rs/diSrbija/diHome.aspx)).

Културна политика у Бачу се спроводи кроз једну локалну установу: **Народну библиотеку "Вук Караџић".**

Послови и активности на организовању културно-уметничких манифестација и програма и подизању општег нивоа културе становништва општине Бач, поверени су Народној библиотеци „Вук Караџић“. Народна библиотека „Вук Караџић“ у Бачу је јавна општинска библиотека, за коју, функцију матичне библиотеке обавља Градска библиотека у Новом Саду. Народна библиотека је смештена у просторијама зграде, коју становништво и данас назива Дом културе, КП центар као и Културни центар. Оваква институција изузев под наведеним именом, којим се служе становници, правно-формално не постоји . Закључно са 2008. годином Народна библиотека је стекла право коришћења над овом целокупном зградом, у којој се сада налазе просторије Народне библиотеке „Вук Караџић“. Ово право је стицано постепено. У 2007. години Скупштина општине Бач донела је одлуку о преносу права коришћења половине пословног простора зграде са ЈП „Радио Бачка“ Бач, на Народну библиотеку „Вук Караџић“.

Библиотека у свом саставу има четири одељења: дечије, одељење за одрасле, одељење за стручну литературу и завичајну збирку. Библиотека има око 21.570 књига, немају ЦД издања за слепе и слабовиде, нису започели процес дигитализације, раде у *Winisis* програму, и имају компјутер који могу да користе чланови библиотеке.

Библиотека остварује сарадњу са школама, КУД-има, удружењима и другим невладиним организацијама. Сарадња се одвија кроз заједничке изложбе, приредбе, књижевне конкурсе (рецитаторске смотре, музичко-фолклорне смотре деце и омладине, смотре хорова, драмског стваралаштва и др.). Библиотека је у сарадњи са Савезом уметничког стваралаштва Војводине годинама домаћин Зонске смотре рецитатора “Песниче народа мог” бачког округа. Располаже галеријским простором за галеријске и изложбене активности.

У оквиру зграде која је поверена на бригу и коришћење Народној библиотеци налази се и биоскопска сала, која има вишеструку намену и прилагођена је за одржавање различитих културно-уметничких и забавних манифестација. Погодна је за одржавање позоришних представа, школских приредби, извођачких наступа КУД-а, наступа хорова, музичких група, за одржавање семинара, предавања, као и различитих скупова. Сала биоскопа је адаптирана/реконструисана. Има 360 седишта, адаптиран простор иза сцене, проширена је позорница, адаптиране подне облоге, извршена је рестаурација таванице и зидова, уграђено ново биоскопско платно, биоскопска апаратура је генерално ремонтована, а озвучење дигитализовано.

Од 2018. године делатност Библиотеке “Вук Караџић” је проширена са музејском делатношћу. Решењем Покрајинског секретаријата за културу, јавно информисање и односе с верским заједницама АПВ бр. 137-022-548/2018-01-2 од 21.11.2018. одобрен је почетак рада **Музејске јединице “Векови Бача”** у саставу Народне библиотеке. На овај начин настављена је успешна сарадња општине Бач (започета кроз Фонд “Векови Бача”, чији је оснивач такође била Општина Бач) са више установа заштите на очувању и одрживом коришћењу културног наслеђа. Седиште Музејске јединице “Векови Бача” (у даљем тексту МЈ “Векови Бача”) је у подграђу Тврђаве Бач, у објекту који располаже салом за 40 особа, канцеларијским простором, смештајним капацитетима за полазнике различитих програма и мањим музејским депоом.

Кључне активности одвијале су се у оквиру **Развојног пројекта интегративне заштите наслеђа “Векови Бача”**, (2006-2020), као и у оквиру актуелног **Развојног пројекта интегративне заштите Културног предела Бача**, започетог 2021. Остварена је плодна сарадња са Покрајинским заводом за заштиту споменика културе, Петроварадин на истраживању, конзервацији, популаризацији и коришћењу кључних културних добара од изузетног значаја за Републику Србију - Тврђаве Бач, Фрањевачког самостана у Бачу и манастира Бођани, али и других ниже категоризације (хамам, црква Св. Павла, итд.). Издваја се следеће:

* Тврђава Бач је од девастираног наслеђа у међувремену постала добро позната у јавности. За рад на интегративној конзервацији Тврђаве Бач 2018. године Покрајински завод је добио *Gran Pri* награду Европске уније за културно наслеђе, односно Награду Европа Ностра, што је такође помогло њеној бољој видљивости. У образложењу Награде истакнут је допринос локалне заједнице. У Донжон кули Тврђаве Бач формирана је музејска поставка материјала пронађеног током археолошких ископавања, са ретким предметима насталим под утицајем ренесансе.
* Веома је важан и пројекат рехабилитације Фрањевачког самостана у Бачу, чија је изградња започета у 12. веку. Пројекат вредан више од 1,2 милиона евра, заједнички су финансирали Европска Унија (путем ИПА програма), уз подршку владе Републике Србије, Покрајинске Владе, локалне самоуправе и Фрањевачке заједнице. Пројекат је између осталог обухватио рестаурацију и санацију фасада и крова, адаптацију просторија за музејске едукативне садржаје, а званично је комплекс отворен за јавност у јуну 2019. године након свечаног отварања, коме су присуствовале угледне званице из земље и иностранства.
* Истовремено, одвија се и пројекат конзервације јединственог зидног сликарства у православном манастиру Бођани, дело Христифора Жефаровића из 1737. године, аутора који је овде виђен као родоначелник савременог српског црквеног сликарства. Бођанско сликарство са опусом сцена пружа могућност сагледавања сусрета Истока и Запада. Адаптација економског објекта у гостопримницу нуди могућност одржавања скупова и презентацију вредности овог комплекса велике културне, историјске и духовне вредности.
* МЈ “Векови Бача” укључена је у формирању и функционисању јединствене културне понуде распршене по територији општине Бач и горе поменутим споменицима културе.

МЈ “Векови Бача” предузима значајне промотивне активности, од продукције кратких филмова (о културном пределу на српском и енглеском језику), промотивног материјала, до организације дечјих радионица, учешћа у настави, што се ради у сарадњи са ОШ “Вук Караџић” из Бача.

МЈ “Векови Бача” учествује и у истраживањима и популаризацији нематеријалног културног наслеђа. Током 2019. и 2020. организују се истраживања у циљу мапирања нематеријалног наслеђа у општини Бач. Истраживања финансира Покрајински секретаријат за културу, а 2020. у мањој мери и Министарство културе РС. Библиотека (односно МЈ) ради као логистички центар.

**Удружења и невладине организације - учесници у културном животу локалне самоуправе:** КУД Младост Бач, КУД ''Јан Колар'', МКУП ''Unji Bernardin'', ХКУПД ''Дукат'' Вајска - Бођани, ЗУКС ''Петар Кочић'', ХКУПД ''Матош'' Плавна, Удружење грађана Рома и Румуна ''Младост'' Вајска, Камерни хор Zvony, Хор ''Ozvena'', Удружење српско руског пријатељства "Бач - Владивосток" Бођани, УГ ''Трагови Шокаца'' Бач, УЖ ''Колевка Бачке'' Бач, УЖ “ Активна жена”, "Удружење жена ''Дуга'' Селенча, Културно етнолошки клуб Искон, Удружење за развој руралног и еко-туризма "Бач у срцу Бачке", Удружење за очување културе, традиције и уметности Селенча, Градски хор ''Невен'', УГ ''Пријатељи деце Бача'', Хрватско културно певачко удружење "Зора" Вајска, НВО "Дунав" Бачко Ново Село, Удружење омладине ''Ентер'', Омладинско удружење Play.

Међу наведеним удружењима, посебно се издвајају следећа:

* КУД “Младост”, Бач, основан 1994. године и окупља локално становништво у циљу неговања традиције и развоја културних потреба. Своју активност остварују и кроз редовно учешће у културним манифестацијама у земљи и иностранству. Редовно одржавају посредством завршног Великог концерта дечијих фолклорних ансамбала.
* Камерни хор "Zvony", Селенча, основан је 1993. године, а циљ удружења је неговање хорске музике. Хор наступа у земљи и иностранству, учествује на фестивалима и такмичењима, организује домаће и међународне хорске фестивале.
* Културно-етнолошки клуб "Искон", основан је 2009. године, а основни циљ удружења је прикупљање и обрађивање научне и стручне литературе из области опште културе, етнологије, уметности (ликовне, музичке позоришне и др.), књижевности, историје, географије, демографије, генеологије, хералдике, медицине и других. Ради ширења знања, Клуб организује едукативне радионице, секције, клубове, дружења, путовања и концерте.

## Манифестације

**Дани европске баштине** су манифестација, која се још од 2003. године редовно одржава у општини Бач. Ова манифестација је део велике европске манифестације, којом се сваког септембра представља наслеђе, као заједничка баштина европских народа. Њени основни циљеви су: афирмација културног идентитета и различитости, упознавање са наслеђем, а тиме и продубљивање међусобног разумевања људи из различитих средина. Током манифестације се организује богат културно-уметнички програм, као и разгледање споменика културе у општини Бач. Програм ове манифестације током 2019. године обухватао је Дечији фестивал, презентацију монографије, промоцију књига, концерт духовне музике, наступе КУД-ова, концерте забавне музике и спортска надметања. У 2020. години низом активности, укључујући промоције књига, радионице, изложбе, ликовне колоније, перформансе и ревије, онлајн музичке концерте, пројекције филмова, спортска такмичења и друге облике интеракције са публиком, обележени су Дани европске баштине.

Постоје празници који окупљају становништво, негујући традицију, попут светог Антуна, прославе Божића, када се заједничким концертом такође обележава католички и православни Божић.

Иако је календар културних манифестација скроман, њихово повезивање са културним и природним вредностима Бача, могло би да буде основ за иначе планирани развој туризма (пре свега културног туризма, који све више постаје доминантна туристичка форма).

## Закључак и препоруке

Према истраживању које је спровео Завод за проучавање културног развитка и на основу закључака њихове публикације "Културни ресурси округа Србије" из 2011. године, главни проблеми у култури Бача су недостатак средстава за програме, недостатак средстава за реновирање објеката и улагање у инфраструктуру и недовољно развијен културни туризам, док су приоритети развоја културе: промовисање мултикултуралности и међународне сарадње, неговање традиције и заштита културне баштине и едукација запослених у култури.

**Финансирање културе у општини Бач по исказаним параметрима је недовољно**, у 2020. је упола мање од републичког просека, који је и сам значајно нижи од просека у другим државама, чак и у региону. Овако недовољна стопа издвајања за културу, недостатак институција, као и недостатак структуре која би се у ЈСЛ бавила културом и културном политиком (ова делатност се обавља у оквиру Одељења за општу управу, друштвене делатности и за заједничке послове), показују недовољну посвећеност унапређењу стања у области културе.

**Неопходно је појачати институционалне** (издвајање музејске јединице из састава у Библиотеци “Вук Караџић” и оснивање музеја заједнице са одељењима – поставкама које већ постоје) **и стручне капацитете** (кустоси, организатори програмских активности), што је повезано са увећањем процента за делатност културе у буџету Општине Бач.

**Нужно је оснивање Визиторског центра** код хамама у старој школи, где би се неговало и нематеријално наслеђе и нудило као програм посетиоцима. Овакви садржаји неопходни су и за развој туризма.

**Било би неопходно повезати планирани Програм развоја туризма**, који је неопходно припремити по Закону о туризму, **са стратегијом развоја културе**, јер је култура основни ресурс за развој туризма, али тек када постоје неопходни предуслови (смештајни капацитети, угоститељске услуге). И поред тога што су Тврђава Бач, Фрањевачки самостан и манастир Бодјани несумњиво постали и туристички препознатљиви, а локалне манифестације такође имају потенцијал да привуку туристе, немогуће је организовати било шта, све док не постоји начин да се туристима пружи комплетна услуга.

Важно је истаћи да **локална самоуправа учествује у процесу израде номинационог досијеа за упис Културног предела Бача на Унескову листу Светског наслеђа** и у процесу његовим управљањем.

* Културни предео Бача је кандидат за упис на Унескову листу Светске баштине и на том плану је, поред израде номинационог досијеја урађен и План управљања и Процена ризика од катастрофа и План заштите и спашавања, у чему је активно учешће имала локална самоуправа. Упис на Листу Светске баштине отвара велике могућности за развој целокупне локалне самоуправе и повезивање са суседним општинама Бачка Паланка и Оџаци. Такође, ово отвара бројне могућности финансирања активности из међународних извора.
* Категорија културног предела је важна будући да превазилази културну делатност повезујући је са привредном (пољопривреда и туризам), заштитом животне средине и образовањем.

# **Спорт и омладинска политика**

## Надлежност ЈЛС

ЈЛС у складу са Уставом и Законом о локалној самоуправи[[6]](#footnote-6) оснива установе и организације у области физичке културе и спорта. Ову област додатно уређује Закон о спорту[[7]](#footnote-7) којим је дефинисано шта се сматра општим интересом у области спорта и на који начин се врши избор програма који ће се финансирати из јавних прихода. Према члану 137. овог Закона, општи интерес у области спорта, за чије се остваривање обезбеђују средства у буџету јединица локалне самоуправе је следећи: подстицање и стварање услова за унапређење спортске рекреације, изградња, одржавање и опремање спортских објеката на територији јединице локалне самоуправе; организација спортских такмичења од посебног значаја за јединицу локалне самоуправе; организовање спортских кампова за спортски развој талентованих спортиста и унапређење квалитета стручног рада са њима; учешће спортских организација са територије јединице локалне самоуправе у домаћим и европским клупским такмичењима и слично.

## Буџетски расходи за спорт

**Са 2,93% релативног учешћа за спорт и рекреацију у укупним расходима за 2019. годину, општина Бач издваја знатно мање средства за ову категорију расхода у односу на упоредиве ЈЛС и на просек РС**, те ову област не можемо окарактерисати приоритетном. Расходи за спорт из буџета рату са 12,6 милиона РСД у 2017. на 18,7 милиона РСД у 2019. години.

Табела 3. Буџетски расходи за спорт и рекреацију (% укупног извршења буџета) општине Бач

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2015** | **2016** | **2017** | **2018** | **2019** | **2020** | **Упоредиве општине** | **Просек РС** |
| **Рекреација и спорт** (групa 810) | 3,23% | 3,70% | 2,43% | 2,58% | 2,93% | 2,92% | 4,5% | 4,5% |

Извор: Стална конференција градова и општина

Индиректни корисник буџетских средстава из области спорта је **установа за спорт и рекреацију "Бачка тврђава".**

Општина Бач је 2016. године основала установу за спорт и рекреацију "Бачка тврђава", као организацију за обављање спортске и рекреативне делатности, која има за циљ: промоцију и унапређење физичке културе и спорта уопште, опремање, одржавање, коришћење, управљање и старање о спортским објектима и јавним спортским теренима (који су јој дати на управљање и коришћење), организовање коришћења спортских објеката од стране регистрованих спортских колектива, организованих група школске омладине и организованих група грађана у сврху тренинга, спортских припрема , спортских такмичења, бављења физичком културом и организовање других друштвено-спортских манифестација, организовање рекреативног спорта на нивоу општине Бач и обављање других послова у функцији развоја и унапређења спорта.

**Спортски савез Бач**, основан 2001. године, основни је носилац развојне политике и праћења достигнућа у области спорта. Представља организацију, којој су непосредно поверени послови у реализацији програма у физичкој култури општине Бач. У оквиру Спортског Савеза функционише преко 20 спортских клубова ("Тврђава" - фудбал, "Партизан" - одбојка, "Ерет" - рукомет, "Славија", Бођани - фудбал, " Лабудњача", Вајска - фудбал, "Кривањ", Селенча - фудбал, "Бачки Хајдук", Бачко Ново село - фудбал, као и клубови за борилачке спортове, шах, стони тенис, дизање тегова, спортски риболов и др.).

Фудбалски клуб Тврђава, из Бача се сврстава у најстарије клубове у Србији и 2019. године обележио је 110-ту годину континуираног рада.

## Манифестације

Спортски Савез општине Бач сваке године организује и различите спортске манифестације, као што су ноћни турнири у малом фудбалу, који се одржавају у Бачу, Селенчи и Вајској, „Игре без граница“ у Бачком Новом Селу, као и друге спортске манифестације где учествује велики број такмичара, као и посетилаца такмичења.

У јулу се на теренима језера Провала у Вајској, одржава турнир у одбојци на песку. У истом месецу се одржавају игре за децу и омладину "Босоноги на песку" у Бачком Новом селу, на обали Дунава (такмичења у дисциплинама: трчање, фудбал, одбојка на песку, трке у врећама, скок у даљ). Током јануара одржава се светосавски турнир у шаху у организацији МЗ Бођани и шаховског клуба Вејко Влаховић и Светосавски турнир у малом фудбалу (у спортској хали Бач). У јуну се одржава бициклистичка рекреативна вожња од Тврђаве до језера Провала и Дунава - "Цикло Бач".

## Омладинска политика

**Канцеларија за младе.** Према подацима објављеним на званичној интернет страници општине Бач, Покрајински секретаријат за спорт и омладину одобрио је износ од 350.000 РСД за пројекат оснивања Канцеларије за младе Општине Бач. Канцеларија је радила у више наврата, по шест месеци, само док су трајали пројекти на којима је ангажована.

**Дунавски ресурсни центар за младе** је настао као део пројекта „Подстицања запошљавања младих у дунавском региону јужне Бачке“ (финансираног из средстава Европске уније, ИПА 2014). Водећи партнер на пројекту је општина Бач. У склопу пројектног буџета, у општини Бач, оформљен је Дунавски ресурсни центар, који је током пројекта, а и након његовог завршетка радио на успостављању структуре за подршку младима, организовању тренинге за чланове локалних савета за младе, савета за запошљавање и осталих доносиоца одлука на локалном нивоу, креирању и усвајању Локалног акционог плана за младе и др. У оквиру пројекта организовани су тренинзи за младе, програми за менторство, размену искустава, експертизе и др.

## Закључак и препоруке

Програм развоја спорта општине Бач за период од 2015. до 2018. године, заснива се на четири основна стуба: школски спорт, развој система "спорт за све", афирмисање такмичарског и развој такмичарског непрофесионалног спорта и развој спортске инфраструктуре. Потребно је креирати мере, које би подстакле веће учешће особа са инвалидитетом и жена у спорту (од укупног броја регистрованих спортиста - тек једна петина су женског пола), спровести активности на стручном оспособљавању и едукацији наставног кадра, спроводити кампању о здравом стилу живота, активирати појединце у рекреативном вежбању, подржати програм развоја талената, улагати у спортску инфраструктуру. Поред финансијских средстава, недостаје и школовани тренерски кадар, који би могао да организује и стручно ради са омладином, која је заинтересована за мале спортове.

1. У Србији постоји 144 музеја који се брину о заштита покретног културног наслеђа, њихова делатност утемељена је на основу Закона о културним добрима. Од 144 музеја Република је оснивач 12, а АПВ 3 и две галерије, остало су Музеји чији су оснивачи ЈЛС или поједина привредна друштва. [↑](#footnote-ref-1)
2. Закон о култури у члану 72. дефинише појам аматерског стваралаштва као и надлежност ЈЛС. [↑](#footnote-ref-2)
3. “*Сл. гласник РС*", бр. 72/2009, 13/2016, 30/2016 - исправка и 6/2020. [↑](#footnote-ref-3)
4. “*Сл. гласник РС*", бр. 105/16 и 112/2017. [↑](#footnote-ref-4)
5. Линк за веб страницу општине Бач [>>](http://www.bac.rs). [↑](#footnote-ref-5)
6. "*Сл. гласник РС*", бр. 129/2007 и 83/2014 - др. закон и 101/2016 - др. закон, члан. 20, став 1, тачка 16. [↑](#footnote-ref-6)
7. "*Сл. гласник РС*", бр. 10/2016. [↑](#footnote-ref-7)