**Бач**

Социјална и здравствена заштита

# **Социјална заштита**

## **Новчана давања и услуге у надлежности националног нивоа**

У Србији је највећи део социјалне заштите у надлежности националног нивоа.[[1]](#footnote-1) Међу новчаним давањима најзначајнија су давања усмерена на сиромашне: новчана социјална помоћ (НСП) и дечији додатак (ДД), као и категоријска давања за помоћ и негу другог лица намењена старима и особама са инвалидитетом (додатак и увећани додатак). Од накнада из социјалног осигурања посебан значај имају пензије, које представљају важан извор дохотка домаћинства у Србији. И најраспрострањеније услуге социјалне заштите, услуге смештаја су у надлежности Републике. Кроз услуге процене и планирања, на права и услуге који се остварују по Закону о социјалној заштити[[2]](#footnote-2) потенцијалне кориснике упућују центри за социјални рад (ЦСР) на локалном нивоу који врше и улогу органа старатељства, а дечији додатак администрирају општинске службе локалних самоуправа.

**Обухват становништва програмом НСП је релативно низак и износи 2,6%** (Табела 1). Новчану социјалну помоћ је 2019. године примало 346 становника општине Бач. У периоду од 2012. до 2019. године број и удео појединаца који су остваривали право на НСП је растао (Графикон 1). Овакво кретање је у складу са погоршањем економске ситуације и преласком општине Бач 2014. године из II у III групу ЈЛС према степену развијености.[[3]](#footnote-3)

**Обухват становништва програмом НСП је нижи него у Републици Србији (3,1%), али се ова разлика смањује**, имајући у виду да је на нивоу Републике присутан тренд смањења броја и удела корисника. Обухват је приближно на нивоу просека за Јужнобачку област (2,5%), у коме је, као и у Републици, последњих година присутан тренд смањења броја и удела корисника (Графикон 1). Када се ЈЛС поређају по висини обухвата од најмањег до највећег, ранг општине Бач је 57 од 145 ЈЛС.

Графикон 1. Удео корисника НСП у укупној популацији (у %), 2012-2019.

Извор: ДевИнфо база, Републички завод за статистику.

**Крајем 2019. године 824 деце и младих је примало дечији додатак, од којих је 147 примало увећане износе и остваривало право по повољнијим условима.** У потоњој групи су деца са инвалидитетом и са сметњама у развоју, као и деца из једнородитељских и старатељских породица.[[4]](#footnote-4) Корисници дечијег додатка су деца и млади до 20 година.[[5]](#footnote-5) Током времена број корисника дечијег додатка се смањивао. На овакво кретање су одлучујуће утицале промене броја корисника тзв. основног износа ДД, с обзиром да се број корисника који остварују право на увећани износ није значајније мењао (Графикон 2).

**Обухват деце и младих (0-19) програмом дечијег додатка у општини Бач износио је у 2019. години 35,2%, и може се оценити као висок.** У поређењу са Републиком и поготово са Јужнобачком области, обухват деце и младих програмом дечијег додатка је значајно већи (Табела 1). Према подацима Републичког завода за статистику[[6]](#footnote-6), Бач спада међу тридесетак ЈЛС са највећим уделом корисника ДД који примају основни износ права у односу на популацију деце (ранг 117).[[7]](#footnote-7)

С обзиром на доходовне критеријуме за остваривање права на ДД[[8]](#footnote-8), овако висок обухват дечијим додатком указује на слабији материјални положај породица са децом у општини Бач у односу на област и Републику, иако разлике у обухвату по општинама и градовима не могу да се припишу само економским факторима.[[9]](#footnote-9) У Јужнобачкој области се налази знатан број најразвијенијих ЈЛС и град Нови Сад, па је разлика у обухвату очекивана.

**Обухват се током времена смањивао, с обзиром да се број корисника дечијег додатка смањивао брже од броја деце**.[[10]](#footnote-10) Обухват програмом ДД са увећаним износом се није променио.

Табела 1. Обухват програмима за смањење сиромаштва у надлежности националног нивоа (НСП и ДД, у %), за 2019. годину

|  |  |  |  |
| --- | --- | --- | --- |
|  | Бач | Јужнобачка област | Република Србија |
| Удео корисника новчане социјалне помоћи у укупној популацији | 2,6 | 2,5 | 3,1 |
| Удео корисника ДД у популацији 0-19 | 35,2 | 17,8 | 21,6 |
| *Удео корисника ДД (основни износ)* | *28,9* | *12,5* | *16,8* |
| *Удео корисника ДД (увећани износ)* | *6,3* | *5,3* | *4,8* |

Извор: ДевИнфо база, Витална статистика Републички завод за статистику, калкулација аутора.

Напомена: Стање на дан 31.12.2019.

Графикон 2. Број корисника дечијег додатка, на територији општине Бач, за период 2010-2019.

Извор: ДевИнфо база, Републички завод за статистику.

**Бокс 1. Недостаци анализе обухвата програмом НСП и ДД на локалном нивоу**

Удео корисника појединих програма социјалне помоћи који су усмерени на сиромашне у укупној популацији (или одговарајућој старосној групи) често се идентификује као показатељ социјалне заштите или се користи за креирање различитих индекса на локалном нивоу.[[11]](#footnote-11) Адекватнији показатељ би био обухват сиромашних - удео корисника ових програма у укупном броју сиромашних. Подаци о распрострањености сиромаштва који се за национални ниво оцењују уз помоћ анкета, нису, међутим, расположиви за локални ниво.

**Капацитет за администрирање социјалне заштите је у општини Бач формално посматрано већи, али је и оптерећеност центра за социјални рад знатно већа него у другим срединама у Србији.** Капацитети за администрирање социјалне и породичне заштите од стране Центара за социјални рад су повољнији у односу на просек Србије али и Јужнобачке области, с обзиром да је број становника на једног стручног радника мањи у општини Бач. Оптерећеност Центра за социјални рад је међутим већа, ако имамо у виду да је удео корисника социјалне заштите у укупној популацији значајно већи него у области и Републици. Током времена удео корисника на евиденцији ЦСР у општини Бач је растао знатно брже (Графикон 3). Кретање овог индикатора у општини Бач је под великим утицајем варирања броја евидентираних корисника који је тако 2015. године износио 765, да би 2019. достигао 2.290[[12]](#footnote-12). Овај податак треба узети са резервом (Бокс 2).

Табела 2. Капацитет и оптерећеност Центра за социјални рад, у 2019.

|  |  |  |  |
| --- | --- | --- | --- |
|  | Бач | Јужнобачка област | Република Србија |
| Број становника на 1 стручног сарадника ЦСР | 3.270 | 4.653 | 4.245 |
| Удео корисника социјалне заштите у укупној популацији (%) | 17,5 | 8,1 | 10,3 |

Извор: ДевИнфо база – профили општина, Републичког завода за статистику.

Графикон 3. Удео корисника социјалне заштите у укупној популацији (у %), за период 2011-2019.

Извор: ДевИнфо база, Републички завод за статистику.

**Бокс 2. Удео корисника социјалне заштите у укупној популацији – индикатор циљева одрживог развоја[[13]](#footnote-13)**

Удео корисника социјалне заштите у укупној популацији је дефинисан као индикатор за праћење циља 1.3 *Применити одговарајуће националне системе социјалне заштите и мере за све, укључујући најугроженије, и до 2030. постићи довољно велики обухват сиромашних и рањивих*.

Валидност овог индикатора је упитна имајући у виду да укупни број корисника социјалне заштите представља збир веома различитих права и услуга, те да тај збир ни у апсолутном ни у релативном изразу заправо нема аналитичку вредност, а самим тим је и је упоредивост током времена, али и између ЈЛС, проблематична. То се најбоље уочава у сфери услуга социјалне заштите. Просто сабирање броја корисника разнородних услуга с различитим садржајем, програмима и моделима пружања не обезбеђује валидне информације.

**Покривеност старих пензијама је према проценама на доста високом нивоу.** Подаци о броју пензионера по годинама живота по општинама нису доступни. Према подацима ПИО у општини Бач је 2019. године пријављено 2.596 пензионера, док је према проценама РЗС број 2.620 старијих од 65 година. И у општини Бач је свакако један број пензионера млађи од 65 година (један број корисника породичне и инвалидске пензије, корисници старосне пензије који су се пензионисали пре старосне границе и сл.). У Републици Србији је однос броја пензионера и популације старије од 65 година нешто виши, па се индиректно може закључити да је покривеност пензијама у општини Бач нешто нижа од просека.

**Просечна пензија у општини Бач је нижа него у другим деловима Србије** и износи свега 78,6% просечне пензије у Републици.

Табела 3. Просечна пензија и однос броја пензионера и становништва 65+, у 2019.

|  |  |  |
| --- | --- | --- |
|  | Бач | Република Србија |
| Просечна пензија | 20.707 | 26.336 |
| Однос пензионера и становништва 65+ (%) | 99,1% | 118,8% |

Извор: ПИО фонд и Републички завод за статистику.

**Додатак за помоћ и негу примало је 68 становника општине Бач, а увећани додатак 91** (Табела 4). Током година број корисника ових права се није значајније променио.

**Обухват становништва додатком за помоћ и негу и увећаним додатком је нешто виши од просека Србије.** Обухват деце и старијег становништва додатком за помоћ и негу је знатно виши од просека Србије, а виши је и обухват укупног становништва увећаним додатком. Виши обухват старије популације је, могуће, резултат разлика у обухвату накнадом за помоћ и негу. За адекватно поређење потребно је да се имају у виду и ти подаци (Бокс 3).

Табела 4. Корисници додатка за помоћ и негу и увећаног додатка за помоћ и негу, за 2019.

|  |  |  |  |
| --- | --- | --- | --- |
|  | Бач | | Република Србија  (удео) |
| **број** | **удео** |
| Основни додатак за помоћ и негу | 68 | 0,5 | 0,2 |
| *0-17* | *18* | *0,9* | *0,3* |
| *18-64* | *17* | *0,2* | *0,1* |
| *65+* | *33* | *1,3* | *0,4* |
| Увећани додатак за помоћ и негу | 91 | 0,7 | 0,5 |

Извор: ДевИнфо база, Републички завод за статистику; калкулација аутора.

**Бокс 3. Недостаци анализе обухвата програмом додатка и увећаног додатка за помоћ и негу на локалном нивоу**

За добијање потпуне слике о обухвату рањивих група којима је неопходна помоћ другог лица ради обављања свакодневних активности неопходно је да се прикупе и подаци о накнади за помоћ и негу на коју имају право осигурана лица и пензионери. У ДевИнфо бази података ови подаци нису доступни. У Републици Србији је број корисника накнаде чак нешто већи од збира корисника додатка и увећаног додатка за помоћ и негу.

На смештају се налази 17 деце из општине Бач. У институцијама је троје деце, од којих је једно дете са инвалидитетом. **Стопа деце која користе услугу смештаја је нешто већа од просека Србије.**

Табела 5. Услуга смештаја у надлежности националног нивоа, у 2019.

|  |  |  |  |
| --- | --- | --- | --- |
|  | Бач | | Република Србија  (удео) |
| **број** | **удео** |
| Деца која користе услуге смештаја(‰) | 17 | 8,1 | 4,9 |
| *Деца у резиденцијалним институцијама (‰)* | *3* | *1,4* | *0,5* |
| *Деца у хранитељским породицама (‰)* | *14* | *6,7* | *4,4* |
| Корисници државних домова (65 +) (%) | 20 | 0,8 | 0,5 |

Извор: ДевИнфо база – профили општина, Републичког завода за статистику.

Напомена: Стопа је на 1.000 деце.

**Нешто виши проценат старе популација смештен је у државним домовима за старе у поређењу са Републиком Србијом** (Табела 5). С обзиром на снажан пораст броја корисника приватних домова ово поређење постаје све мање релевантно.[[14]](#footnote-14)

## **Социјална заштита у мандату локалних самоуправа**

### **Мандат, буџетски расходи општине за социјалну заштиту и институционални капацитет**

У области социјалне заштите поред националног нивоа и јединице локалне самоуправе обезбеђују поједине услуге и додељују различите врсте новчаних давања и помоћ у натури.

Међу **услугама социјалне заштите у надлежности ЈЛС су**:

* Дневне услуге у заједници - дневни боравак, помоћ у кући, лични пратилац детета и свратиште;
* Услуге подршке за самостални живот - персонална асистенција, становање уз подршку за младе који напуштају систем социјалне заштите и становање уз подршку за особе с инвалидитетом у ЈЛС које су према степену развијености изнад републичког просека;
* Услуге смештаја - смештај у прихватилиште (за жртве насиља, жртве трговине људима) и предах смештај;
* Саветодавно-терапијске и социјално-едукативне услуге.

Међу социјалним давањима у надлежности ЈЛС је једнократна помоћ која се додељује у случају изненадног или тренутног стања социјалне потребе или евентуално при упућивању на услугу смештаја. Општине и градови обезбеђују и друге врсте помоћи (народне кухиње, субвенције, и др.). ЈЛС пружају и материјалну подршку породицама са децом која се често додељује са циљем подстицања рађања (давања приликом рођења детета, помоћ незапосленим породиљама, давања родитељима близанаца и сл.).[[15]](#footnote-15)

Локалне самоуправе финансирају и плате запослених у ЦСР који се старају о правима у надлежности локалног нивоа.

**Према подацима за 2019. годину**, на основу функционалне класификације, **укупни расходи за социјалну заштиту у општини Бач износили су приближно 29,2 милиона РСД, односно 4,6% општинског буџета.** Овај удео је нижи од просека издвајања за социјалну заштиту јединица локалне самоуправе у Србији (5-6%). У општини Бач удео расхода за ове намене се током времена повећавао (Графикон 4). У просеку је удео последњих 5 година износио 3,8%.

Графикон 4. Удео расхода за социјалну заштиту (функција 0) у односу на укупан износ извршења буџета (у %), општина Бач, за период 2015-2019.

Извор: Стална конференција градова и општина

### **Услуге социјалне заштите у надлежности локалних самоуправа**

**Обим интервенције у области услуга социјалне заштите у надлежности ЈЛС у општини Бач је изнадпросечан у односу на друге средине у Србији.** Укупни расходи за услуге социјалне заштите у општини Бач 2018. године су износили 11,7 милиона РСД, 870 РСД по становнику. Удео расхода у општинском буџету је достигао 1,6%. Обим интервенције (Бокс 4) је у општини Бач изнад непондерисаног просека који је забележен у ЈЛС у Србији (455 РСД и 1,1% респективно). Када се вредности поређају од најниже ка највишој, ранг општине Бач према ова два индикатора је 134, односно 114 у односу на 145 ЈЛС у Србији.

**Средства за финансирање услуга доминантно су обезбеђена кроз донаторске пројекте (70%)**, а учешће наменског трансфера је износило 26%.[[16]](#footnote-16) Партиципација корисника у цени услуга није успостављена.

Током 2018. године, општина Бач је обезбеђивала 4 услуге социјалне заштите: помоћ у кући за старе, дневни боравак за децу са сметњама у развоју, лични пратилац детета и саветовалиште.[[17]](#footnote-17)

Помоћ у кући се обезбеђивала за 124 корисника, 10 месеци током 2018. Међу корисницима доминирају старији од 65 година (97%), жене (69%) и становници ван урбаних средина (65%). Сваки корисник је просечно добијао услугу у трајању од 6 сати недељно. Пружалац услуге је центар за социјални рад који је лиценциран за пружање ове услуге. Укупни расходи за помоћ у кући су износили 8,3 милиона РСД и средства су у потпуности била обезбеђена из донаторских пројеката.

**Доступност и ефикасност услуге помоћ у кући за старе коју обезбеђује општина Бач су изнад просека.** Доступност, изражена општом стопом обухвата (Бокс 5) износила је 5,1%, и четири пута је виша у односу на просечну вредност у Србији (1,3%). С обзиром да се услуга обезбеђивала свега 10 месеци и мање од 10 сати недељно по кориснику, број еквивалентних корисника је мањи од броја стварних корисника (Бокс 4), па је и хипотетичка стопа обухвата мања (2,6%) од опште стопе. У односу на просек Србије (0,7) доступност је и према овом индикатору готово четири пута већа.

**Бокс 4: Индикатори обима и величине програма**

**Индикатори величине програма су број корисника и еквивалентан број корисника.**[[18]](#footnote-18) Еквивалентан број корисника се рачуна на основу претпоставке о једнаком интензитету пружања услуге свим корисницима у свим ЈЛС, по моделу пет дана недељно 2 сата дневно током 12 месеци у континуитету. Тако се, на пример, стваран број корисника у датој ЈЛС умањује два пута ако се услуга пружа током целе године, пет дана недељно, али само 1 сат дневно. Такође се стваран број корисника умањује два пута ако се услуга пружа 2 сата дневно сваког радног дана, али се пружа само током 6 месеци.

**Индикатори обима интервенције** су расходи за услуге социјалне заштите у мандату ЈЛС, расходи по становнику и удео расхода за услуге социјалне заштите у мандату ЈЛС у локалном буџету.

*Јединични трошак*, индикатор ефикасности (Бокс 5) у општини Бач, у 2018. години износио је 283 РСД, и повољнији је у поређењу са републичким просеком (333 РСД).

**Бокс 5. Индикатор учинка – доступност и ефикасност**

**Доступност** се мери преко стопе обухвата, стављањем у однос броја корисника услуге и популације одговарајуће старости. Општа стопа обухвата се рачуна на основу стварног броја корисника, а хипотетичка стопа обухвата на основу еквивалентног броја корисника.

**Индикатор ефикасности је јединични трошак**. Јединични трошак - трошак по кориснику за сат пружене услуге - представља однос укупних годишњих текућих расхода и укупног броја сати годишњег пружања услуге свим корисницима у једној локалној самоуправи.

У поређењу са подацима из 2015. године, уочава се велико унапређење у 2018. према вредностима доступности и ефикасности услуге, индикаторима учинка (Табела 6).[[19]](#footnote-19)

Табела 6. Индикатори учинка за услугу помоћ у кући, у 2015. и 2018.

|  |  |  |  |  |  |  |
| --- | --- | --- | --- | --- | --- | --- |
|  | **Бач** | | | **Република Србија** | | |
|  | Доступност | | Ефикасност | Доступност | | Ефикасност |
|  | ОСО (%) | ХСО (%) | ЈТУ (РСД) | ОСО (%) | ХСО (%) | ЈТУ (РСД) |
| **2015** | 3,2 | 0,9 | 433 | 1,1 | 0,6 | 251 |
| **2018** | 5,1 | 2,6 | 283 | 1,3 | 0,7 | 333 |

Извор: „*Мапирање услуга социјалне заштите и материјалне подршке у надлежности ЈЛС у Републици Србији*“, Тим за социјално укључивање и смањење сиромаштва Владе Републике Србије.

Напомена: ОСО – општа стопа обухвата; ХСО – хипотетичка стопа обухвата; ЈТУ – јединични трошак услуге.

Услугом лични пратилац детета је у 2018. године обухваћено 9 корисника, 30% су женског пола, а 70% из сеоског подручја. Укупни расходи услуге су износили 3 милиона РСД, и у потпуности су обезбеђени из средстава наменског трансфера. Препознајући важност ове услуге за образовну инклузији и потребе корисника, у недостатку сопствених капацитета, општина Бач се определила да “набави“ услугу од лиценцираног пружаоца из Београда, организације Дечије срце. На тај начин су задовољене приоритетне потребе у локалној заједници. У односу на 2015. годину када је услуга обезбеђена за само 4 корисника током 4 месеца, постигнуто је значајно побољшање и са аспекта нормативног оквира и са аспекта индикатора учинка.

Дневни боравак за децу са сметњама у развоју се током 2018. године обезбеђивао само током 3 месеца за троје деце, 2 девојчице и 1 дечака, који живе на градском подручју. Укупни расходи су били скромни, само 67 хиљада РСД. Локална НВО која пружа услугу није поседовала лиценцу. Ова услуга је обезбеђивана и током 4 месеца у 2015. години, за 4 деце, махом из пројектних средстава.

Услуга саветовалиште се реализовала 3 месеца током 2018. године пружајући подршку за 10 корисника просечно месечно. Жене су чиниле 70% у укупном броју корисника. Укупни расходи су износили 300 хиљада РСД и у потпуности су обезбеђена из републичких пројеката.

**Бокс 6. Нацрт Стратегије социјалне заштите**

Значај успостављања и даљег развоја услуга социјалне заштите у мандату ЈЛС јасно је наглашена у **Нацрту Стратегије социјалне заштите за период 2019–2025. године** пре свега кроз дефинисање општег циља и посебног циља 2.

“Општи циљ Стратегије социјалне заштите 2019-2025. је развијање интегративне и одрживе социјалне заштите која развија услуге за очување и побољшање квалитета живота и благостања рањивих и маргинализованих група и појединаца, пружа подршку породицама у задовољавању животних потреба, ствара једнаке могућности за самостални живот и независност појединаца, подстиче социјално укључивање у заједницу и предупређује зависност од социјалних служби, и на тај начин пружа допринос економском просперитету и одрживом развоју Републике Србије.“

У оквиру посебног циља 2, који се тиче социјалног укључивања, циљна вредност 1 се експлицитно фокусира на локалне услуге: „*До краја 2025. године за 25% повећати јавне расходе за услуге социјалне заштите у мандату јединица локалне самоуправе*“, а стратешки правац за достизање овог циља подразумева унапређивање доступности и равномернији развој квалитетних ванинституционалних услуга у заједници.

У контексту посебног циља 3 који се односи на унапређење доброг управљања, као један од стратешких праваца предвиђен је и „Развој локалних стратегија социјалне заштите и локалних механизама за дефинисање и праћење спровођења социјалне заштите“.

### **Материјална подршка у надлежности локалне самоуправе**

**Укупни расходи за материјалну подршку у надлежности ЈЛС у општини Бач у 2018. години износили су приближно 45 милиона РСД, 3.405 РСД по становнику.** [[20]](#footnote-20) **Од укупног буџета издвојено је чак 6,1% за ове намене.** У Србији је непондерисан просек издвајања ЈЛС за ове намене износио свега 2,3%, а овако високи расходи у релативном износу као у општини Бач забележени су у свега неколико мањих и неразвијених општина. Када се вредности поређају од најниже ка највишој, ранг општине Бач је у самом врху лествице, према ова два индикатора (142 и 143, респективно). Већи део давања је у новцу (57,3%), што је нешто мање од непондерисаног просека ЈЛС у Србији (66,2%).

**Свега приближно 17% од укупне материјалне подршке у општини Бач додељивано је уз проверу материјалног стања 2018. године (укупно 7,8 милиона РСД).** У Србији је непондерисан просек удела расхода за сиромашне био значајно већи, и износио је готово 60%. У укупној материјалној подршци у општини Бач највећи издаци су за категоријска давања средњошколској деци, у виду стипендија на основу успеха (19,4 милиона) и за накнаду трошкова превоза (17,3 милиона РСД) (Табела 7). Очито је да сви ови расходи нису књижени као расходи за социјалну заштиту према функционалној класификацији, иако су додељивани на основу одлука о социјалној заштити и подршци породицама са децом.

Табела 7. Расходи за материјалну подршку у надлежности ЈЛС, општина Бач, у 2018.

|  |  |
| --- | --- |
| **Новчана давања** | **25.880.135** |
| Једнократно новчано давање за новорођенчад | 372.000 |
| Једнократна новчана помоћ (ЈНП) | 2.529.000 |
| ЈНП пензионерима са минималним пензијама | 1.854.000 |
| Новчана давања лицима према коме је извршено насиље у породици | 100.000 |
| Новчана помоћ породицама због тешке болести | 100.000 |
| Радно ангажовање | 1.233.135 |
| Стипендије ученицима и студентима по основу успеха | 19.368.000 |
| Стипендирање/средња школа, факултет корисницима НСП | 324.000 |
| **Давања у натури** | **19.282.000** |
| Огревно дрво | 1.312.000 |
| Регресирање трошкова боравка у ПУ | 108.000 |
| Трошкови превоза деце са посебним потребама | 45.000 |
| Трошкови превоза средњошколске деце | 17.253.000 |
| Трошкови сахране | 564.000 |

Извор: „*Мапирање услуга социјалне заштите и материјалне подршке у надлежности ЈЛС у Републици Србији*“, Тим за социјално укључивање и смањење сиромаштва Владе Републике Србије.

**Бокс 7. Величина програма и обухват**

Праћење фактичког броја корисника различитих врста материјалне подршке на локалном нивоу не обезбеђује адекватне информације, пошто није у питању основно право које се додељује у свим ЈЛС по једнаким критеријумима. У зависности од локалне политике и тренутних околности, поједине ЈЛС могу да додељују велике износе материјалне подршке малом броју корисника, а поједине веома мале, безначајне суме великом броју угрожених. Да би се обезбедила упоредивост, потребно је да се израчуна колико би свака ЈЛС имала корисника у хипотетичкој ситуацији када би сваки корисник на годишњем нивоу добио једнаку суму помоћи у висини једне нето просечне зараде. Тај хипотетички еквивалентни број корисника је индикатор величине програма у појединим општинама и градовима:

* ЕKПЗ =
* ЕKПЗ – еквивалентан (хипотетички) број корисника помоћи у висини једне нето просечне зараде
* ПЗ – просечна месечна зарада по запосленом без пореза и доприноса у РС
* Обухват, хипотетичка општа стопа обухвата, као индикатор учинка представља однос између ЕKПЗ и укупног броја домаћинстава у датој ЈЛС.

*Хипотетичка општа стопа обухвата* материјалном подршком у општини Бач је износила 18,7% у 2018. години, и више је него троструко већа од непондерисаног просека за Србију (5,4%). Само једна ЈЛС бележи већу вредност овог индикатора од општине Бач.

### **Социјална заштита на локалном нивоу: резиме и препоруке**

Спроведена анализа показује да је удео расхода за социјалну заштиту (према функционалној класификацији) из локалног буџета у општини Бач нешто нижи од просека у Србији, док налази мапирања индицирају да је обим интервенције и у области услуга социјалне заштите и у домену материјалне подршке у надлежности ЈЛС виши од просека. Бач се посебно издваја по улагању у материјалну подршку, иако треба имати у виду да сва давања која су забележена кроз мапирање не припадају социјалној заштити по функционалној класификацији. Услуге социјалне заштите су пак значајним делом финансиране из донаторских пројеката, што покреће питање њихове одрживости.

Општина Бач се у позитивном смислу издваја и по разноврсности услуга социјалне заштите, имајући у виду да је 2018. године обезбеђивала четири локална сервиса. Додатно, индикатори доступности и ефикасности за услугу помоћ у кући за старе су значајно изнад републичког просека и веома су унапређени у односу на 2015. годину.

На основу расположивих података из 2018. и 2019. године, у наредном периоду би у области социјалне заштите у делу у коме је за њу надлежна локална самоуправа, нагласак требао да буде на одрживости услуга и самим тим на већим улагањима из буџета општине за ове намене. Постоји значајан простор и за унапређење услуге дневни боравак за децу са инвалидитетом и саветовалиште, посебно с обзиром да се ови сервиси не обезбеђују током целе године. И помоћ у кући се 2018. године пружала само током 10 месеци. За све услуге потребно је да се размотри и могућност да се уведе партиципација корисника у финансирању услуга. Приоритет је и да пружалац услуге дневног боравка добије лиценцу, како би се осигурао квалитет у складу са националним стандардима.

У области материјалне подршке можда би требало преиспитати оправданост додељивања помоћи пензионерима са минималним пензијама, који не живе нужно у сиромашним домаћинствима.

С обзиром на да је у општини Бач висока стопа деце која користе услугу смештаја, потребно је да се уложе додатни напори и на локалном нивоу ради подршке биолошким породицама. Ширење информација о хранитељству, како би се спречило слање деце у институције је такође значајно.

Додатно, даљи развој помоћи у кући и повезивање са институцијама изван социјалне заштите посебно је важно имајући у виду неповољне податке о стопи смртности услед самоубистава у општини Бач протеклих десет година, као и налазе да су на републичком нивоу угрожени пре свега старији мушкарци (80 +).[[21]](#footnote-21) Међуресорно повезивање локалних институција социјалне и здравствене заштите неопходно је имајући у виду и неповољне податке о стопи смртности одојчади.

Најзад , израда стратешких докумената и планова у области социјалне заштите би свакако омогућила свеобухватније сагледавање проблема, утврђивање приоритета и праћење напретка.

# **Здравство**

Здравствена заштита у Србији је претежно у надлежности националног нивоа, поготово од доношења новог Закона о здравственој заштити 2019. године, када и оснивачка права за установе примарне здравствене заштите прелазе са јединица локалне самоуправе на Републику, односно аутономну покрајину. Према новим законским решењима јединице локалне самоуправе остају оснивачи само апотекарских установа на својој територији.

Друштвена брига за здравље на нивоу ЈЛС између осталог подразумева праћење здравственог стања становништва и рада система здравствене заштите, као и стварање услова за приступачност и уједначеност коришћења примарне здравствене заштите. Важан део друштвене бриге за здравље на нивоу ЈЛС остаје доношење и спровођење програма за очување и заштиту здравља од загађења животне средине, као и систематско испитивање исправности и квалитета животних намирница, воде за пиће и сличних фактора ризика који могу штетно да утичу на здравље.[[22]](#footnote-22) ЈЛС обезбеђују и средства за вршење оснивачких права над здравственим установама чији су оснивач (односно апотекама). Уколико обезбеде средства у буџету, општине и градови могу и додатно да улажу у здравствене установе у јавној својини на својој територији како би се повећала доступност и приступачност (изнад норматива и стандарда који су предвиђени за простор, опрему, кадрове, и др.). Јединица локалне самоуправе обезбеђује и рад мртвозорске службе.

**Општина Бач је за здравство издвојила 11,6 милиона 2019. Удео расхода за здравство у општинском буџету је износио 1,8%, што је знатно изнад просека издвајања општина и градова за ове намене у Србији (1,0%).** У ранијим годинама ова издвајања су била мања, а у просеку је удео за здравствену заштиту последњих 5 година износио 1,0%.

**Капацитети здравствене заштите исказани преко броја лекара у примарној здравственој заштити на 1.000 становника је у Бачу не заостају у односу на просек Србије**, осим у области стоматолошке заштите деце и омладине.

Табела 8. Број лекара у примарној здравственој заштити на 1.000 становника (у ‰), у 2018.

|  |  |  |
| --- | --- | --- |
|  | Бач | Република Србија |
| Здравствена заштита деце | 1,3 | 1,5 |
| Здравствена заштита жена | 0,2 | 0,2 |
| Здравствена заштита одраслог становништва | 1,0 | 0,7 |
| Стоматолошка заштита деце и омладине | 0 | 0,7 |

Извор: ДевИнфо база, Републички завод за статистику.

**Проценат имунизације деце је висок и нешто виши је од просека Србије,** посебно када је у питању вакцина против малих богиња.

Табела 9. Имунизација, у 2019.

|  |  |  |
| --- | --- | --- |
|  | Бач | Република Србија |
| Проценат деце која су вакцинисана против дифтерије, тетануса и великог кашља у првој години живота | 96,0 | 95,1 |
| Проценат деце која су вакцинисана против малих богиња у првих 18 месеци живота | 92,1 | 88,0 |

Извор: ДевИнфо база, Републички завод за статистику.

**Бокс 8. ЦОР Индикатори доброг здравља за локално становништво**

Међу индикаторима уз помоћ којих се прате циљеви одрживог развоја у сфери доброг здравља за локални ниво у ДевИнфо бази су доступни индикатори *Стопа неонаталне смртности* (3.2.2.), *Инциденца туберкулозе на 100.000 становника* (3.3.2) и *Стопа смртности услед самоубиства на 100.000 становника* (3.4.2).

Уместо ЦОР индикатора Стопа смртности деце испод 5 година старости (3.2.1) у ДевИнфо бази се прати стопа смртности одојчади, уместо индикатора Удео циљне популације обухваћене свим вакцинама из националног програма (3.б.1) расположив је податак о проценту деце која су вакцинисана против дифтерије, тетануса, као и о проценту деце која су вакцинисана против малих богиња у првих 18 месеци живота, а уместо индикатора Густина и дистрибуција здравствених радника на 10.000 становника (3.ц.1) расположиви су подаци о броју лекара у примарној здравственој заштити на 1.000 становника.

**Неонатална и смртност одојчади у 2019. години у општини Бач делују високо и знатно су више од просека за Србију.** На нивоу општина, поготово мањих, није заправо одговарајуће да се овакви индикатори прате на годишњем нивоу. Општина Бач је добар пример да се образложи овакав став. Према подацима виталне статистике за 2019. годину у општини Бач је умрло једно одојче, а како је живорођено свега 96, стопа и неонаталне и смртности одојчади је износила преко 10 на 1.000 живорођених. У 2018. и 2017. није умрло ни једно одојче па су одговарајуће стопе биле 0. У 2016. години је умрло 3 одојчади, а живорођено је 101, па је стопа смртности одојчади износила веома високих 29,7‰.

**Стопа смртности услед самоубиства на 100.000 становника је 2019. године износила 15, и незнатно је изнад просека за Републику.** Током времена ова стопа варира, а десетогодишњи просек у општини Бач је двоструко виши (34) од вредности која је забележена у 2019. години и знатно је виши него у другим срединама у Србији.

Табела 10. Изабрани индикатори смртности, 2019. (‰)

|  |  |  |
| --- | --- | --- |
|  | Бач | Република Србија |
| Стопа неонаталне смртности, 2019. (‰) | 10,4 | 3,6 |
| Стопа неонаталне смртности, просек 2010-2019. (‰) | 5,2 |  |
| Стопа смртности одојчади, 2019. (‰) | 10,4 | 4,8 |
| Стопа смртности одојчади, просек 2010-2019. (‰) | 7,5 |  |
| Стопа смртности услед самоубиства на 100.000 становника, 2019 | 15,0 | 13,5 |

Извор: ДевИнфо база, Републички завод за статистику.

**Бокс 9. Недостатак анализе смртности деце у једној години на локалном нивоу**

У условима када су апсолутни бројеви мали, а појаве ретке, дефинисање индикатора на годишњем нивоу може да буде заваравајуће. У случају да једно одојче умре, ако је укупно 100 живорођених, стопа изражена у ‰ је 10. У претходној или наредној години, уколико не умре ни једно одојче стопа је нула. Вишегодишњи просек је свакако бољи индикатор.

Графикон 5. Стопа смртности одојчади, 2010-2019. (‰)

Извор: ДевИнфо база, Републички завод за статистику.

Инциденца туберкулозе на 100.000 становника у општини Бач је 2019. године била нешто већа него у Републици (15,3 према свега 9, респективно). За разлику од Републике у којој се вредност овог индикатора током времена смањује, у општини Бач вредности варирају, а десетогодишњи просек износи 19.

1. Појам социјална заштита у овом документу се користи у складу са *Правилником о стандардном класификационом оквиру и контном плану за буџетски систем* (линк [>>](https://www.pravno-informacioni-sistem.rs/SlGlasnikPortal/eli/rep/sgrs/ministarstva/pravilnik/2016/16/1/reg)). Овај појам је шири од онога који се користи према Закону о социјалној заштити („Службени гласник РС”, бр. 24/11), али је ужи од концепта који према Евростату укључује и здравствену заштиту. [↑](#footnote-ref-1)
2. „Службени гласник РС”, бр. 24/11. [↑](#footnote-ref-2)
3. III групу чине јединице локалне самоуправе чији је степен развијености у распону од 60% до 80% републичког просека. Детаљније видети на линку [>>](https://www.regionalnirazvoj.gov.rs/Lat/ShowNARRFolder.aspx?mi=4). [↑](#footnote-ref-3)
4. Закон о финансијској подршци породици са децом, ("Сл. гласник РС ", бр. 113/2017 и 50/2018), члан 31. и 33. [↑](#footnote-ref-4)
5. Према Закону о финансијској подршци породици са децом, члан 26. „Дечији додатак припада детету ако има својство ученика основне школе, односно својство редовног ученика средње школе до завршетка средњошколског образовања, а најдуже до навршених 20 година живота”. Право може да оствари и дете над којим је продужено родитељско право најдуже до 26 година, али је удео ове деце веома мали. [↑](#footnote-ref-5)
6. Извор: ДевИнфо база, Републички завод за статистику. [↑](#footnote-ref-6)
7. Податак се односи на ДевИнфо индикатор „Удео корисника дечијег додатка у укупној популацији деце” који у овом документу није коришћен с обзиром да је прецизније да се обухват рачуна стављањем у однос броја корисника са старосном групом 0-19 , а не са старосном групом 0-17 (популација деце). [↑](#footnote-ref-7)
8. У првој половини 2019. године, право на дечији додатак остварује се ако укупан месечни приход породице, остварен у три месеца који претходе месецу у коме је поднет захтев, по члану породице не прелази цензус од 9.000 динара. [↑](#footnote-ref-8)
9. Према ранијим истраживањима Станић, К. (2012) које је спроведено за потребе скупа размене искустава “Додељивање права на дечији додатак и новчану социјалну помоћ́”, разлике у обухвату се само у појединим ЈЛС могу објаснити различитим нивоом животног стандарда становништва. Део разлика је резултат различите административне праксе, различитог поступања у случају теренског рада и дискреционог приписивања пропуштених зарада, па и дефинисања концепта заједничког домаћинства. У појединим срединама присутни су И стигма И недовољна информисаност потенцијалних корисника. [↑](#footnote-ref-9)
10. Процењено на основу кретања вредности ДевИнфо индикатора „Удео корисника дечијег додатка у укупној популацији деце”. [↑](#footnote-ref-10)
11. Индекс дечијег благостања (УНИЦЕФ); Индекс друштвеног развоја општина (СИПРУ). [↑](#footnote-ref-11)
12. Извор: ДевИнфо база података Републичког завода за статистику, индикатор “Укупан број корисника социјалне заштите на евиденцији Центра за социјални рад“. [↑](#footnote-ref-12)
13. Индикатори циљева одрживог развоја, Републички завод за статистику (линк [>>](http://sdg.indikatori.rs/media/1556/sdg_srbija_lat.pdf)). [↑](#footnote-ref-13)
14. Према најновијем извештају Пунолетни у систему социјалне заштите 2019 (линк [>>](http://www.zavodsz.gov.rs/media/2001/punoletni-u-sistemu-sz-2019.pdf)). Републичког завода за социјалну заштиту, у Републици Србији је 2019. године у установама за одрасле и старије у јавном сектору смештено 8.444 корисника, а у приватном сектору 6.853. [↑](#footnote-ref-14)
15. Видети више о врстама материјалне подршке на локалном нивоу у истраживању Матковић Г., Страњаковић М. (2016), *„Мапирање услуга социјалне заштите у надлежности ЈЛС“*, Тим за социјално укључивање и смањење сиромаштва Владе Републике Србије (линк [>>](http://socijalnoukljucivanje.gov.rs/wp-content/uploads/2020/09/Mapiranje_usluga_socijalne_zastite_i_materijalne_podrske_u_nadleznosti_JLS_u_RS.pdf)). [↑](#footnote-ref-15)
16. Уредба о наменским трансферима у социјалној заштити („Службени гласник РС“, број 18/16). [↑](#footnote-ref-16)
17. Извор: Истраживања Матковић Г., Страњаковић М. (2020), „*Мапирање услуга социјалне заштите и материјалне подршке у надлежности ЈЛС у Републици Србији*“ Београд: Тим за социјално укључивање и смањење сиромаштва Владе Републике Србије (линк [>>](http://socijalnoukljucivanje.gov.rs/wp-content/uploads/2020/09/Mapiranje_usluga_socijalne_zastite_i_materijalne_podrske_u_nadleznosti_JLS_u_RS.pdf)). [↑](#footnote-ref-17)
18. Детаљније о индикаторима видети Матковић и Шундерић (2020). „*Модел за локализацију процеса европских интеграција: за област социјалне и дечије заштите*“, Центар за социјалну политику (линк [>>](http://csp.org.rs/sr/assets/publications/files/Model_za_lokalizaciju_procesa_evropskih_integracija-socijalna_i_decija_zastita.pdf)). [↑](#footnote-ref-18)
19. Сви подаци о услугама социјалне заштите у мандату ЈЛС 2015. године су на основу истраживања Матковић Г., Страњаковић М. (2016), *„Мапирање услуга социјалне заштите у надлежности ЈЛС“*. Београд: Тим за социјално укључивање и смањење сиромаштва Владе Републике Србије (линк [>>](http://socijalnoukljucivanje.gov.rs/wp-content/uploads/2020/09/Mapiranje_usluga_socijalne_zastite_i_materijalne_podrske_u_nadleznosti_JLS_u_RS.pdf)). [↑](#footnote-ref-19)
20. Сви подаци о материјалној подршци у мандату ЈЛС су на основу истраживања Матковић Г., Страњаковић М. (2020), „*Мапирање услуга социјалне заштите и материјалне подршке у надлежности ЈЛС у Републици Србији*“ Београд: Тим за социјално укључивање и смањење сиромаштва Владе Републике Србије (линк [>>](http://socijalnoukljucivanje.gov.rs/wp-content/uploads/2020/09/Mapiranje_usluga_socijalne_zastite_i_materijalne_podrske_u_nadleznosti_JLS_u_RS.pdf)). [↑](#footnote-ref-20)
21. Извор: Пенев Г. (2006). „*Самоубиства у Србији: и даље око европског просека*“, Демографски преглед, 22/2006 (линк [>>](https://www.minrzs.gov.rs/sites/default/files/2018-11/22%20Samoubistva%20u%20Srbiji%20I%20dalje%20oko%20evropskog%20proseka.pdf)). [↑](#footnote-ref-21)
22. Детаљније члан 13. Закона о здравственој заштити („Сл. гласник РС, бр. 25 од 3. априла 2019). [↑](#footnote-ref-22)